1757 m. Klaipėdos gaisras
1757 m. Klaipėdos gaisras – 1757 m. birželio 29 d. Klaipėdos miestą nusiaubęs gaisras, sukeltas Klaipėdos tvirtovės komendanto įsakymu. Septynerių metų karo veiksmų metu prie Klaipėdos artėjant rusų generolo anšefo Vilimo Fermoro (rus. Виллим Фермор) vadovaujamam apie 30 tūkst. karių dydžio rusų kariuomenės daliniui, Klaipėdos tvirtovės komendantas pulkininkas leitenantas fon Rumelis (vok. von Rummel) įsakė sudeginti miestiečių pastatus, taip apsunkindamas užpuolikų įsitvirtinimą. Po įsisiautėjusio gaisro mieste liko sveiki tik 21 iš tada buvusių 148 namų. Šis gaisras, kartu su 1540 m., 1678 m. ir 1854 m. įvykusiais gaisrais, įvardijamas kaip vienas didžiausių Klaipėdoje kilusių gaisrų. Gaisras nesutrukdė rusų kariuomenei, kuri po birželio 30 – liepos 5 d. trukusio Klaipėdos mūšio, netekusi tik 25 karių, privertė kapituliuoti Klaipėdos garnizoną.